
Pályázatom két darabból áll:
Széchenyi utca 70 x 62 cm, viaszkréta, viasz
Arckép 70 x 62 cm, méz, joghurt, szén, viasz

Az enkausztika és frottage technikákkal készült korábbi munkáim mellett egyfajta kitekintésnek, és kísérletnek minősül ez a két munka. A geometriai strukturáltság, például csempeburkolat átdörzsölése után, a szabadabb formákat kerestem (sima aszfalt). A szabályos és kimért rácsozás hozzájárul a kompozíció térbeliségének kialakításához. Az átdörzsöléssel létrehozott felületeket viaszpaszta rétegekkel fejlesztettem tovább. Ezt az információban gazdag munkafolyamatot redukáltam le a végsőkig.
A legkevesebb eszközzel közelítettem meg a témát. Lehatárolt motívumok átdörzsölésére a művésztelepen került először sor. Ez az utcatáblák és közműfeliratok komponált rendszerének létrehozását jelenti. Jelen esetben Füle kis településéhez erősen köthető munkát szerettem volna létrehozni.
A fekete arckép, hasonlóan kevés vizuális inger használatával készült. Itt már a frottage sem a szó szoros értelmében került a felületére, hanem az arc lett a „faktúrált” alap. A szürrealista Oscar Domínguez és Max Ernst nevéhez fűződő decalcomania eljárás megemlítése is szükségszerű. Az elkészült kép, okkal idézheti Veronika- kendőjének analógiáját, a folyamat során a forma átvitele volt a fő szempont, és nem az "igaz képmás" (latinul: vera icona) reprodukálása. Ugyanígy Yves Klein munkásságától is függetleníteném az arcképet.
A Rorschach-próba, mint egyfajta aspektus. A kép szélének viaszolása után hívta fel a figyelmem a szakmai főtárgy tanárom Erdélyi Gábor munkásságára. Megemlíteném még Hantai Simont, aki szintén kísérletezett a vásznon való ecset nélküli nyomhagyással (pliage-technika).



